[{"text_idx": "#000000", "text": "blogs in auxilinguas colectata per robot"}, {"text_idx": "#000001", "text": "La komitato de TEJO eksigis estraranon"}, {"text_idx": "#000002", "text": "La komitato de TEJO ricevis la financan raporton, kiun g\u0302i atendis 11 monatojn. Krome, g\u0302i decidis pri eksigo de unu el la estraranoj, blokis dungon de Roy McCoy kaj akceptis novajn politikajn poziciojn. Rogier Huurman raportas pri la diskutoj kaj decidoj el Hirschluch (Germanio), kie la komitato kunvenis de la 29-a g\u0302is la 31-a de decembro kadre de la 10-a Junulara E-Semajno."}, {"text_idx": "#000003", "text": "La komitato decidis pri eksigo de Arturo Crespo. La estrarano pri merkatiko kaptis la atenton de la komitato dum la unua sesio, kiam li ne volis klarigi la planatan uzon de 2000 eu\u0306roj en la bug\u0302eto por \u201cReta varbadego kaj aliaj decidotaj amasvarbadaj agadoj\u201d. En tiu kaj la dua sesioj evidentig\u0302is ankau\u0306 lia malalta lingvonivelo (post kvar monatoj en la TEJO-estraro) kaj li konfesis, ke li ne legas c\u0302iujn mesag\u0302ojn de aliaj estraranoj. Pro tio malgranda grupo de komitatanoj persone parolis kun Crespo por proponi, ke li demisiu kaj dau\u0306rigu la laboron kiel komisiito pri merkatiko anstatau\u0306 kiel estrarano. C\u0302ar li ne demisiis, je la fino de la tria sesio, post kelkaj provoj prokrasti la voc\u0302donon au\u0306 malebligi g\u0302in, tamen okazis sekreta voc\u0302dono pri eksigo de Arturo Crespo el la estraro de TEJO. La komitato akceptis tiun proponon kun 11 voc\u0302oj por, 6 kontrau\u0306, 4 sindetenoj kaj 1 nevalida voc\u0302o. Poste la komitato voc\u0302donis sen kontrau\u0306oj por nomumi Crespon kiel komisiiton pri merkatiko. TEJO serc\u0302os novan estraranon g\u0302is la fino de januaro 2019."}, {"text_idx": "#000004", "text": "La kasisto Bui Hai Mung (Felic\u0302a) prezentis kun 11-monata malfruo la mankantan parton de la financa raporto 2017. La bilanco ne povis esti kreita antau\u0306e, c\u0302ar TEJO ne povas mem aliri siajn kontojn c\u0302e la nederlanda banko ING, kvankam la regularo pri kunlaboro inter UEA kaj TEJO postulas tion. Interalie pro tio TEJO malfermis proprajn kontojn c\u0302e alia banko, Bunq, kaj planas movi sian kapitalon tien. G\u0302i baldau\u0306 malfermos konton ankau\u0306 c\u0302e TransferWise por faciligi ekstereu\u0306ropajn pagojn."}, {"text_idx": "#000006", "text": "La prezentita bug\u0302eto por 2019 antau\u0306vidas ekzakte nulan rezulton. Tio eblas pro malaltigo de la pos\u0302mono por volontuloj kaj antau\u0306vidata pozitiva rezulto de la 75-a IJK en Slovakio. G\u0302i estis akceptita sen amendoj. Ankau\u0306 la g\u0302isdatigo de la realigplano estis akceptita, sed kun kelkaj aldonoj. En la originala versio mankis KODEJO, la c\u0302iujara enketo por landaj sekcioj, kaj aktivaj\u0302oj por subteni malfortajn landajn sekciojn. Aldonig\u0302is ankau\u0306 organizado de voc\u0302dono por komitatano C, kiu reprezentu en la komitato la novan membrokategorion, Junajn Amikojn de Esperanto. Okazis voc\u0302dono pri la dungo de Roy McCoy por malalta kvanto da horoj, sed la komitato ne akceptis g\u0302in."}, {"text_idx": "#000007", "text": "En la dua sesio la komitato pasigis multan tempon diskutante s\u0302ang\u0302ojn en siaj reglamentoj. Finfine la plejparto de la proponoj estis movita al laborgrupoj por pli ellabori ilin antau\u0306 poste okazonta reta voc\u0302dono. Akceptig\u0302is nur kelkaj lingvaj kaj malgrandaj proceduraj s\u0302ang\u0302oj. Estis proponitaj tri dokumentoj kun politikaj pozicioj de TEJO, el kiuj du estis akceptitaj sen longa diskuto: pri TEJO kaj religio, kaj pri TEJO kaj demokratio. La dokumento pri eu\u0306ropa identeco kaj estonteco de EU ricevis pli da kontrau\u0306aj ol poraj voc\u0302oj. Diversaj komitatanoj asertas, ke la proponitaj en g\u0302i pozicioj (ekzemple favora pozicio pri plilarg\u0302ig\u0302o de EU) ne kongruas kun la neu\u0306traleco de TEJO kaj povus forpeli aktivulojn au\u0306 membrojn."}, {"text_idx": "#000008", "text": "Fine la TEJO-volontulo Mia Nordentoft prezentis novan sistemon nomatan Centra Reto por kundividi dokumentojn kaj informojn inter la TEJO-aktivuloj. G\u0302i servos por kolekti kaj dissendi komitatajn cirkulerojn, kontaktinformojn pri aktivuloj kaj organoj, kaj estonte ankau\u0306 por arh\u0302ivi c\u0302iujn oficialajn dokumentojn de TEJO, kaj fine kiel voc\u0302donsistemo. G\u0302ia enhavo estos legebla publike, kaj al g\u0302i povos kontribui estraranoj, komitatanoj, komisiitoj kaj aliaj aktivuloj de TEJO."}]